Peugeot 208

Το Peugeot 208 είναι supermini αυτοκίνητο πόλης της κατηγορίας Β, που παράγεται από τη γαλλική αυτοκινητοβιομηχανία Peugeot, από τον Μάρτιο του 2012. Το 208 αντικατέστησε το Peugeot 207 και το βελτιωμένο Peugeot 206+ του 2009, αν και το 206+ συνεχίζει να διατίθεται έως σήμερα σε αρκετές αγορές διεθνώς (ειδικότερα στην Ευρώπη, αποσύρθηκε το 2012). Επίσης, τον Ιούνιο του 2015 το 208 πρώτης γενιάς υπέστη μια ελαφρά ανανέωση.

Τον Μάρτιο του 2019, στο Σαλόνι Αυτοκινήτου της Γενεύης, παρουσιάστηκε η δεύτερη γενιά του 208 και προωθήθηκε στην αγορά μέσα στο καλοκαίρι, για τη σεζόν (model year) του 2020.

 Πρώτη γενιά 
 Εξέλιξη 

Το αρχικό 208 εξελίχθηκε υπό τον κωδικό «πρότζεκτ A9» και βασίστηκε στην πλατφόρμα του τότε Ομίλου PSA που φέρει την ονομασία «PF1» και έχει καλύτερη εκμετάλλευση εσωτερικών χώρων. Ως αποτέλεσμα, παρά την μείωση του βάρους έως και 173 κιλά (κατά μέσον όρο 110 κιλά) σε σύγκριση με το 207 και τις λίγο μικρότερες εξωτερικές διαστάσεις του, το 208 πρώτης γενιάς ήταν λίγο πιο ευρύχωρο. Ενδεικτικώς, ο χώρος για τα πόδια των πίσω επιβατών είχε αυξηθεί κατά 5 εκατοστά και ο χώρος αποσκευών είχε αυξηθεί κατά 15 λίτρα, φτάνοντας τα 285 λίτρα. Ο αεροδυναμικός συντελεστής Cd του Peugeot 208 πρώτης γενιάς ήταν 0,29 - σημειωτέον ότι στον προκάτοχο 207 ήταν 0,30.

 Παρουσίαση 

Οι πρώτες επίσημες φωτογραφίες του 208 πρώτης γενιάς δόθηκαν στη δημοσιότητα στις 2 Νοεμβρίου 2011.. Τελικώς παρουσιάστηκε στο Σαλόνι Αυτοκινήτου της Γενεύης τον Μάρτιο του 2012 και αρχικά κυκλοφόρησε στις 29 Μαρτίου στη Γαλλία και στις 21 Απριλίου στη Γερμανία, ενώ στην Ελλάδα ξεκίνησε να πωλείται στις 12 Μαΐου 2012.

Στο ίδιο Σαλόνι, αποκαλύφθηκε και η κορυφαία έκδοση 208 GTi και μολονότι ήταν ακόμα υπό την μορφή concept car (πρωτότυπο αυτοκίνητο) δεν διέφερε σημαντικά από το μοντέλο παραγωγής, που τελικώς παρουσιάστηκε στο Σαλόνι Αυτοκινήτου του Παρισιού τον Σεπτέμβριο του 2012Présentation de la 208 GTi Concept και προωθήθηκε στην αγορά στους επόμενους λίγους μήνες.

 Ενεργητική και παθητική ασφάλεια 

Κατά την εξέλιξη του αρχικού 208, δόθηκε μεγάλη προτεραιότητα και στον τομέα της ασφάλειας. Όλες οι εκδόσεις του Peugeot 208 πρώτης γενιάς έφεραν εξ αρχής στάνταρ Σύστημα Αντιμπλοκαρίσματος Τροχών (ABS), Σύστημα Ελέγχου Πρόσφυσης (traction control system ή ASR), Σύστημα Ελέγχου Ευστάθειας (ESP), 6 αερόσακους, κολώνα τιμονιού που καταρρέει σε μετωπική πρόσκρουση, ακόμα μεγαλύτερες πλευρικές ενισχύσεις στο σασί, καθώς και cruise control.

Στα τεστ πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης) τον Μάιο του 2012, το Peugeot 208 απέσπασε την μέγιστη διάκριση των 5 αστέρων στις δοκιμές πλαγιομετωπικής και πλευρικής πρόσκρουσης, καθώς και πλευρικής πρόσκρουσης σε κολώνα, με τα εξής ποσοστά:Αποτελέσματα του Euro NCAP για το Peugeot 208 πρώτης γενιάς.

 88% στην προστασία ενηλίκων,
 78% στην προστασία ανηλίκων,
 83% για τα συστήματα ασφαλείας που διαθέτει στάνταρ και
 61% στην προστασία πεζών, σε προσομοίωση πρόσκρουσης με πεζούς.

 Διαθεσιμότητα 
Στα μέσα του 2018, η 3-πορτη έκδοση καταργήθηκε, λόγω χαμηλής ζήτησης. Το 2019, η Peugeot σταμάτησε την παραγωγή του 208 πρώτης γενιάς στην Ευρώπη. Ειδικότερα στη Βραζιλία, το αρχικό 208 παρήχθη από τον Ιανουάριο του 2013 έως τον Μάρτιο του 2020, όταν και κυκλοφόρησε η δεύτερη γενιά του 208, εισαγόμενη από την Αργεντινή. 

 Δεύτερη γενιά 

 Εισαγωγή 

Η δεύτερη γενιά του 208 παρουσιάστηκε τον Μάρτιο του 2019, στο Σαλόνι Αυτοκινήτου της Γενεύης, και κυκλοφόρησε στην Ευρώπη μέσα στο καλοκαίρι. Μαζί με τις άλλες εκδόσεις, βενζίνης και ντίζελ, στο ίδιο Σαλόνι παρουσιάστηκε και μια αμιγώς ηλεκτροκίνητη εκδοχή, γνωστή ως Peugeot e-208.

 e-208 

Αντίθετα με άλλα ανταγωνιστικά μοντέλα, όπως το Renault Zoe και το Volkswagen ID.3, που έχουν αποκλειστικά δικά τους αμαξώματα, το e-208 μοιράζεται το σασί με τα συμβατικά βενζίνης και ντίζελ 208. Όπως ανακοίνωσε η Peugeot, αυτό ήταν μια συνειδητή επιλογή προκειμένου οι υποψήφιοι αγοραστές να μπορούν να επιλέγουν από το ίδιο μοντέλο τον τρόπο προώθησης που ταιριάζει καλύτερα με τις απαιτήσεις τους. 

Επίσης, αυτό επιτρέπει στην Peugeot να κατασκευάζει το e-208 στις ίδιες γραμμές παραγωγής με τις άλλες εκδοχές του 208. Σε σύγκριση με το συμβατικό 208, το e-208 έχει 350 κιλά μεγαλύτερο βάρος και έχει έναν λίγο φαρδύτερο πίσω άξονα, έτσι ώστε να φιλοξενείται το συνολικό πακέτο της μπαταρίας.

 Παραπομπές 

 Εξωτερικοί σύνδεσμοι 

 Τεχνικά χαρακτηριστικά του Peugeot 208 
 Η επίσημη Ελληνική ιστοσελίδα του Peugeot 208
 2012 Peugeot 208 Design Details
 Peugeot 208 design story

Κατηγορία:Μοντέλα Peugeot
Κατηγορία:Αυτοκίνητα πόλης
Κατηγορία:Γαλλικά αυτοκίνητα
Κατηγορία:Αυτοκίνητα ράλλυ